Arctic Sea

Arctic Sea, praegu L.T.W. EXPRESS on kaubalaev, mis 2011. aasta septembri seisuga kandis Barbadose lippu.

Laev kuulus varem Maltal registreeritud firmale Arctic Sea Ltd. ja Soomes registreeritud operaatorfirma Solchart Management AB kasutas seda kaubaveoks.

Arctic Sea valmis Türgis İstanbuli laevatehases Sedef Shipyard aastal 1991. Laeva pikkus on 97 meetrit. Kaubalaev on varem sõitnud Nõukogude Liidu, Venemaa, Malta, Jamaica ja Leedu lipu all.

Väidetavalt kaaperdati laev 2009. aasta 24. juulil Rootsi territoriaalvetes ja jätkas pärast seda kaaperdajate kontrolli all mitme nädala jooksul edasiliikumist Aafrika suunas. Venemaa Föderatsiooni sõjalaevastik võttis laeva oma kontrolli alla alles 17. augustil 2009 Roheneemesaarte lähedal.

Sündmuste kronoloogia

Väidetav kaaperdamine 
17. juulil 2009 väljus laev pärast korralist remonti Kaliningradi sadamast.
20. juulil võttis laev Soomest Pietarsaarist peale Soome firma Stora Enso puidulasti.
22. juulil asus puidulastiga ja Venemaa kodanikest meeskonnaliikmetega (mehitas Solchart Arkhangelsk Ltd.) Arctic Sea Pietarsaarist teele, et suunduda Alžeeriasse Bejaïa sadamasse. Laeva lastiks oli 6700 kuupmeetrit puitu hinnaga umbes 1,16 miljonit eurot.
Ööl vastu 24. juulit, mil laev oli jõudnud Rootsi ranniku lähedale, Gotlandi ja Ölandi saarte vahele, tungis väidetavalt selle pardale 8–10-liikmeline isikute rühm, (meeskonnaliikmete sõnul omavahel kanget inglise keelt rääkivad) politseinikeks riietatud libapolitseinikud, kes rääkisid, et nad otsivad laevast narkootikume. "Meeskonnaliikmed rääkisid, et kogu vahejuhtum kestis umbes 12 tundi ja (kaaperdajad) lahkusid laevast, ilma et oleksid midagi kaasa võtnud". Vähemalt kolm meremeest said kergelt viga. Ühel löödi paar hammast suust välja, kahe-kolme mehe kehal on verevalumeid. Laev jätkas pärast juhtunut oma teekonda ja seetõttu ei saanud Rootsi politsei meremehi küsitleda, enne kui laev naaseb paari nädala pärast Soome Pietarsaari sadamasse.
28. juulil sai kaaperdamisest teada Rootsi politsei, Rootsi keskkriminaalpolitseis eeluurimist juhtiv Ingemar Isaksson kinnitas, et meeskond teatas juhtunust esmalt laeva omanikfirmale, mis edastas uudise Soome politseile ja Venemaa Soome saatkonnale.
6. august, oli Alžeerias Bejaïa sadama saabumisnimekirjas märge Arctic Sea saabumise kohta.
8. augustil teatas Sovfracht Maritime Bulletin Arctic Sea kadumisest: laeva asukohta kohta polevat teateid ei laevaomanikul ega meremeeste omastel. Kaldariikidel olnud viimane teave laeva kohta ööl vastu 30. juulit.
11. augustil, pärast luhtunud kohtumist mehitamisfirma esindajaga pöördusid meremeeste abikaasad Venemaa valitsuse poole palvega alustada otsinguoperatsiooni laeva leidmiseks.
14. august, Saksamaa ajalehe Financial Times Deutschland netiversioon teatas viitega kahele tundmatule allikale, et müstiline laev Arctic Sea asub Loode-Aafrikas Cabo Verde saarestikus.
15. august, Soome keskkriminaalpolitsei teatel on piraadid esitanud lunaraha nõude

Vabastamine
17. august, kaitseministri Anatoli Serdjukovi kinnitusel leiti kadunud olnud kaubalaev Arctic Sea täna Roheneemesaarte lähedalt. Serdjukovi kinnitusel ei olnud 15-liikmeline Vene kodanikest koosnev meeskond relvastatud valve all, kui laev leiti ja Venemaa allveetõrjelaeval Ladnõi olnud Venemaa mereväelased kaaperdatud laeva vabastasid.
18. august, Venemaa kaitseminister Anatoli Serdjukov ütles, et piraatide hulgas, kes kaaperdasid 24. juulil kaubalaeva Arctic Sea, olid Venemaa, Läti ja Eesti kodanikud. Venemaa prokuratuur teatab, et kaaperdajad on kinni peetud VF KrK § 126 alusel (vabaduse võtmise pärast). Eesti Kaitsepolitseiamet alustas kriminaalasja Karistusseadustiku § 110 tunnustel, et tuvastada Eestist pärit isikute seotust Arctic Sea väidetava kaaperdamisega.
19. august, Venemaa kaitseministeerium teatas, et kaubalaeva Arctic Sea kaaperdajad nõudsid laeva vabastamise eest lunaraha ja ähvardasid selle õhku lasta, kui nende nõudmisi ei täideta.
20. august, 11 kaubalaeva Arctic Sea meeskonnaliiget toimetati Vene õhujõudude transpordilennukiga Il-76 Moskva-lähedasele Tškalovski sõjaväelennuväljale. Kaheksa väidetavat kaaperdajat toimetati samal viisil 20 minutit hiljem teise Iljušin-76-ga. Laevale jäid kapten, vanemmehaanik, teine mehaanik ja pootsman.
21. august, Venemaa prokuratuur teatab, et kaaperdajad on kinni peetud VF KrK § 227 alusel (piraatluse pärast).
24. august, Eesti liitus Arctic Sea rahvusvahelise uurimisrühmaga, millesse eelnevalt kuulusid Soome, Rootsi ja Malta. Eesti-poolsed uurimisrühma liikmed on Riigiprokuratuur ja kaitsepolitseiamet.
4. jaanuaril 2023 teatas Eesti Ekspress, et Kaitsepolitsei lõpetas Arctic Sea mereröövlite uurimise.

Arest
26. augustil andis Moskva Basmannõi kohus määruse Arctic Sea arestimiseks.
Venemaa välisministeerium teatas, et esialgsel ülevaatusel ei leitud Arctic Sea pardalt midagi kahtlast. Septembri algul peaks laev Novorossiiskisse jõudma ja seal tehakse põhjalik ülevaatus.
29. augustil saabusid 11 Arctic Sea meeskonnaliiget Arhangelskisse.
2. september – Venemaalt emigreerus pärast hoitava telefonikõne saamist Sovfracht Maritime Bulletini toimetaja Mihhail Voitenko, talle olevat pandud süüks, et ta avalikustas teate Arctic Sea kadumise kohta.
3. september – RIA Novosti teatas, et Arctic Sea asub Gibraltari lähedal.
10. september – Venemaa prokuratuur teatas, et uurimistoimingud Arctic Seal lõpetatakse ja laev antakse üle lipuriigi Malta esindajale. Malta mereadministratsioon teatas, et ei võta laeva vastu, vaid see tuleb üle anda seaduslikule omanikule, ning tuletas meelde, et laev pole meresõidukõlblik.
16. september – Venemaa prokuratuur teatas, et uurimistoimingud Arctic Seal on lõpetatud 17,5 miili kaugusel Gran Canariast ning järgmisel või ülejärgmisel päeval antakse laev Las Palmases omanikule üle.
17. september – Venemaa prokuratuur teatas, et Malta Vabariigi saatkond esitas noodi, mille kohaselt Malta ei võta Arctic Sead Las Palmases vastu, vaid teavitab laevaomanikku. Prokuratuuri teatel seab see meeskonna ja uurimisrühma liikmed raskesse olukorda, sest laeval on lõppemas proviant, kütus ja vesi.

Triivis
18. september – Venemaa prokuratuur teatas, et neli Arctic Sea meeskonnaliiget jätkavad laeval töötamist vabatahtlikult, ning et uurimisrühm ei saa laevalt lahkuda, sest Malta mereadministratsiooni keeldumine laeva vastu võtta takistas Arctic Sea pääsu Las Palmase sadamasse.
19. september – Venemaa prokuratuur teatas, et uurimisrühm on laevalt lahkunud ning kaasa võtnud kaaperdajaile kuulunud asjad ja nende paadi. Uurimine jätkub, kuid laeva lasti hulgas midagi Venemaad kompromiteerivat ei leitud.
23. september – Arctic Sea reeder Solchart Management teatas, et laeva ei lasta Las Palmase sadamasse seepärast, et seda käsitatakse kui ujuvat objekti võõrriigi relvastatud sõjaväelastega pardal.
24. september – nelja Arctic Seale jäänud meeskonnaliikme abikaasad pöördusid rahvusvaheliste organisatsioonide ja asjaomaste riikide valitsuste poole palvega lubada neil meremeestel koju tagasi tulla.
30. september – RIA Novosti teatel hakkas Arctic Sea sõjalaeva Ladnõi saatel liikuma Vahemere poole. Kolm päeva varem oli laev ilmunud 4. oktoobril Bejaïa sadamasse saabuvate laevade nimekirja.
1. oktoober – Venemaa prokuratuur avaldas 20 uurimisrühma Arctic Seal tehtud fotot.
5. oktoober – RIA Novosti teatel seisis Arctic Sea juba mitmendat päeva avamerel 60 miili Gibraltarist idas pukseri saatel Ladnõi valve all.
8. oktoober – Venemaa prokuratuur teatas, et kuigi uurimine jätkub ning Arctic Sea on arestitud VF KrPK kohaselt, ei takistavat see laeva üleandmist omanikule. Venemaa välisministeerium teatas, et riik on valmis pukseerima Arctic Sea soovitud sadamasse, kuid laeva üleandmist takistavat Hispaania ja Malta võimude olukorra erakorralisust mittearvestavalt ebarealistlikud, peamiselt tehnilised nõuded. Laeva navigatsiooniseadmed polevat töökorras. Välisministeerium pidas võimalikuks, et Arctic Sea võiks sõita oma algsesse sihtsadamasse Bejaïasse.
9. oktoober – Venemaa meremeeste ametiühing pöördus Venemaa presidendi poole palvega aidata neljal Arctic Seale jäänud meremehel koju tagasi pöörduda.
10. oktoober – reeder Solchart Management on kokku arvestanud oma kulud alates päästeoperatsioonist 17. augustil, need ületavad 700 000 eurot.
14. oktoober – Interfaxi teatel keeldus Moskva Basmannõi kohus kriminaalasja kohtualluvust muutmast ning seda üle andmast Rootsi või Malta kohtule, nagu olid palunud kaaperdajate kaitsjad.
17. oktoober – reederi teatel olevat Venemaa prokuratuuri esindajad eelnenud kahe nädala jooksul nõudnud telefonitsi reederilt laeva vastuvõtmist ja meeskonna väljavahetamist, mispeale reeder on selgitanud oma kodulehe vahendusel, mismoodi laeva üleandmine peaks toimuma ning et Venemaa relvastatud sõjaväelaste viibimine Arctic Seal takistab laeva sissesõitu mistahes sadamasse.
20. oktoober – ITAR-TASS teatas, et Malta lubab Arctic Sea oma sadamasse, kui täidetakse selle riigi esitatud nõuded.
26. oktoober – Malta mereadministratsioon teatas, et Arctic Sea antakse omanikule üle väljaspool Malta territoriaalmerd, et laev võiks siseneda Valletta sadamasse sideseadmete remondiks ning laevadokumentide uuendamiseks.

Sadamas
28. oktoober – Venemaa prokuratuur teatas, et Arctic Sea arest on tühistatud. Arctic Sea jõudis Vene mereväe pukseri puksiiris Malta lähistele. Väljaspool Malta territoriaalmerd kontrollisid laeva Malta tsiviilkaitse, mereadministratsioon ja politsei.
29. oktoober – kohalik pukser pukseeris Arctic Sea Valletta sadamasse ning Venemaa andis laeva omanikule üle.
3. november – Venemaa välisministeeriumi teatel reguleeriti osapoolte rahalised suhted üleandmisaktiga.
12. november – reeder Solchart Management teatas, et Arctic Sea lahkus Valletta sadamast pärast remonti ja lipuriigi kontrolli.
17. november – intervjuus Komsomolskaja Pravdale teatas Solchart Managementi omanik, et 2. augustil oli talle esitanud lunarahanõude "võimsa sõjalise organisatsiooni" esindaja. Summa olevat olnud 1,5 miljonit eurot ning ähvardustest saadetud telefonikõned olid jätkunud pikka aega. Laev ei olevat kunagi kadunud olnud, sest dubleeriv AIS seade andnud kogu aeg selle asukoha teada. Kogu Arctic Sea olukorra tõttu tekkinud kahjusumma üle 1 miljoni euro maksnud kinni Solchart Management. Ladnõi komandör andis reederile üle Vene mereväe aumärgi tegevuse eest Arctic Sea otsimis- ja päästeoperatsiooni ajal.
23. november – Arctic Sea saabus lasti lossimiseks Bejaïa sadamasse.

Uus elu Kanadas
Solchart müüs Arctic Sea 2010. aasta aprillis-mais Kanada laevafirmale Great Lakes Feeder Lines, juba varem oli laev saanud Barbadose lipu.

Kohtupidamine kaaperdajate üle

Moskvas

2010. aasta mai alguses mõistis Moskva Linnakohus piraatluses süüdi ja määras viieaastase vangistuse kaubalaeva Arctic Sea kaaperdamises süüdistatud Tallinna elanikule Andrei Lunevile. Tegemist oli esimese süüdimõistmisega kaaperdamise kohtuasjas. 

2010. aasta juunis Venemaa uudisteagentuuri Interfax vahendusel avaldatud süüdistatava Dmitri Savinsi poolt kinnipidamiskohas eeluurimise ajal antud ütluse kohaselt oli kuritegu planeeritud lunaraha pärast ja operatsiooni tellijaks oli Eesti ärimees Eerik-Niiles Kross. Teise Venemaa uudisteagentuuri RIA Novosti andmetel oli Savinsi jutu järgi ettevõtmise teiseks tellijaks Saksamaa ettevõtja Sergei Demtšenko. Dmitri Savinsile mõistis Moskva Linnakohus 7 aastat kinnipidamist range režiimiga parandusliku töö koloonias.

Venemaa pressis avaldatud väiteid kommenteeris endine Riigikantselei Julgeoleku koordinatsioonidirektor Eerik-Niiles Kross:

Moskva linnakohus mõistis 3. detsembril 2010 süüdi ja kolmeks aastaks range režiimiga kolooniasse Läti ettevõtja Sergei Demtšenko, kes tunnistas oma süüd kuivlastilaeva Arctic Sea hõivamise organiseerimisel 2009. aasta suvel.

Arhangelskis
19. novembril 2010 teatas Venemaa prokuratuur, et uurimine ülejäänud kuue kahtlusaluse asjas on lõpetatud ja neid süüdistatakse Vene Föderatsiooni Kriminaalkoodeksi § 227 lg 3 järgi grupiviisilises relvastatud piraatluses. Kohtuasja hakkab arutama Arhangelski Oblastikohus.
24. märtsil 2011 mõistis Arhangelski oblastikohus neile vabaduskaotuslikud karistused 7–12 aastani. Advokaadid leidsid, et kohus oleks pidanud kuriteo piraaatluse asemel kvalifitseerima ärandamiseks.

Üks süüdimõistetuist, Eesti elanik Igor Borissov, on pikka aega taotlenud oma süüteo ümberkvalifitseerimist laeva ärandamiseks ja toob intervjuus Eesti ajalehele "Den za dnjom" argumente oma taotluse selgitamiseks.

Viited

Välislingid
 Prokuratuur:
 Eesti on vastanud Soome õigusabipalvele, prokuratuur.ee 18. August 2009
 Alustati kriminaalmenetlus kontrollimaks väiteid võimalike Eestist pärit isikute seotusest Arctic Sea väidetava kaaperdamisega, prokuratuur.ee 18. August 2009
 Eesti liitus Arctic Sea juhtumi uurimiseks moodustatud rahvusvahelise uurimisrühmaga, prokuratuur.ee 24. August 2009
 
Läänemerel tegutsesid piraadid? Rootsi meedia teatas täna, et end politseinikena esitlenud tundmatud inimesed pidasid riigi territoriaalvetes kinni Malta lipu all sõitnud Soome laeva, mille meeskonna moodustasid venelased, Delfi 30. juuli 2009
Rootsi politsei: kaaperdajad ründasid Läänemerel valet laeva, Postimees 3. august 2009
Läänemerel kaks nädalat tagasi salapärase kaaperdamise ohvriks langenud laev Arctic Sea on siiani teadmata kadunud. , Delfi 7. august 2009
Soome keskkriminaalpolitsei teatel on piraadid esitanud lunaraha nõude, Delfi 15. august 2009
Venemaa suursaadik NATOs Dmitri Rogozin teatas, et meediale söödeti kadunud kaubalaeva Arctic Sea asukoha kohta tahtlikult valeinfot, Delfi 17. august 2009
Venemaa kaitseminister Anatoli Serdjukov ütles teisipäeval, et piraatide hulgas, kes kaaperdasid 24. juulil kaubalaeva Arctic Sea, olid Venemaa, Läti ja Eesti kodanikud, Delfi 18. august 2009
Analüütikud: Arctic Sea kaaperdamisega võisid olla seotud eriteenistused, Delfi 18. august 2009
Vene internetiväljaandes Pravda.info väidab Vladimir Filin, et Läänemerel kaduma läinud kaubalaev Arctic Sea vedas salakaubana tiibrakette X-55, mis olid mõeldud Iraani jaoks, Delfi 19. august 2009
Venemaa kaitseministeerium teatas kolmapäeval ajakirjanikele, et kaubalaeva Arctic Sea kaaperdajad nõudsid laeva vabastamise eest lunaraha ja ähvardasid selle õhku lasta, kui nende nõudmisi ei täideta, Delfi 19. august 2009
Vene merendusasjatundja Mihhail Voitenko lõpetas Läänemerel väidetavalt kaaperdatud laeva loo uurimise sõnadega: "Meeskond on elus, jumal tänatud. Mina seda teemat edasi ei kaeva, sellest poleks kasu. Pean ka oma nahale mõtlema.", Delfi 19. august 2009
Arctic Sea meeskond ja “piraadid” toodi Moskvasse, Delfi 20. august 2009
Üks kaubalaeval Arctic Sea kinni peetud piraatluses kahtlustavatest – Andrei Lunevi nime all esinenud mees ütles teleintervjuus andis täna intervjuu telekanalile Rossija, väites, et kuulub keskkonnakaitsjate ühendusse, Delfi 20. august 2009
Kõuts: kogu tõde kaaperdamise kohta ei selgu, Delfi 21. august 2009
Rogozin on Tarmo Kõutsi väidete pärast pahane, Delfi 21. august 2009
Üks Arctic Sea piraatidest on olnud kolm aastat „surnud“, Eesti Päevaleht 23. august 2009
Eesti liitus Arctic Sea rahvusvahelise uurimisrühmaga, Eesti Päevaleht 24. august 2009
Tapjast mereröövel või Lasnamäe patsaan, Õhtuleht 24. august 2009
Väidetava kaaperdaja vend: neid kasutati lihtsalt ära, Postimees 25. august 2009
Kaubalaeva Arctic Sea kaaperdamises kahtlustatav Lasnamäe elanik Jevgeni Mironov esitas järelevalveametnikule paberid tööleminueku kohta ühe Lõuna-Euroopa riigi lipu all sõitev alusele, 25. august 2009
Moskovskii komsomolets kirjutab, et kaubalaeva pardal veeti ebaseaduslikult relvi ja viidates allikale Venemaa jõustruktuurides, et ühe Euroopa Liidu liikmesriigi eriteenistus palganud nüüdseks vahi alla võetud «piraadid» Arctic Sea'd kaaperdama, 25. august 2009
Majandusleht Financial Times Deutschland: Arctic Sea ei vedanud puidulasti, 27. august 2009
Dmitri Savinovi advokaat Omar Ahmed: Arctic Sea väidetavad kaaperdajad startisid Pärnust, Eesti Päevaleht 28. august 2009
Arctic Sea kaaperdajaid nähti enne röövi ühel Rootsi saarel?, Eesti Päevaleht 28. august 2009
Arctic Sea tallinlased – piraadid, ökoloogid, võlanõudjad või palgatud kinnikukkujad?, Eesti Ekspress 28. august 2009
Pärnu sadamas "piraate" ei nähtud, 29. august 2009
Was Russia's 'Hijacked' Ship Carrying Missiles to the Mideast? Time, 31. august 2009
Vene meedia: Arctic Sea ekipaaž sunniti vaikima, 31. august 2009
Kõuts: Arctic Sea hõivas relvalasti pärast Iisrael, Delfi 1. september 2009
Läti elaniku Dmitri Savinsi kaitsja Omar Ahmelov: Arctic Sea lähedal uppus laev, hukkus viis Vene meremeest, Delfi 2. september 2009
Artcic Sea väidetav röövija kuulub Alexela omanikeringi, Äripäev 3. september 2009
Kas Mossadi käsi jälle mängus?, Eesti Päevaleht 7. september 2009
Pietarsaari sadama järelevaataja Kari Niemi peab täiesti võimalikuks, et kaubalaevale Arctic Sea oli peidetud salajane relvalaadung, Postimees 7. september 2009
Missing channel pirate ship carried Russian arms for Iran Mark Franchetti ja Uzi Mahnaimi, Times Online, 06. septembet 2009
Russia denies that Arctic Sea cargo ship was carrying missiles to Iran Tony Halpin, Times Online, 08. september 2009
'Lost' cargo ship Arctic Sea gives up its secrets Mark Franchetti, The Sunday Times, 08. november 2009
Arctic Sea suundus Alžeeriasse  Postimees, 11. november 2009
KRP: Arctic Sea kontaktisik Soomes lahkus riigist teadmata suunas Postimees, 14. aprill 2010
Дети капитана Гранта: Пираты эстонского командора признаются (Kapten Granti lapsed: Eesti kommodoori piraadid tunnistavad üles), ERR Novosti, 12. juuni 2010 (vene keeles)
http://amantula.livejournal.com/tag/arctic%20sea
 1. märts 2013, Uurimine toob vastuste asemel küsimusi, raha eest loetav Postimees, paberil lk 4–5.
 1. märts 2013, Viitseadmiral Tarmo Kõuts: «Kuidas on see võimalik, et Rootsi ei märganud?», raha eest loetav Postimees, paberil lk 5.

Arctic Sea